ট্যাক্সিওয়ালা থেকে জমাদার পর্যন্ত প্রত্যেকেরই এক প্রশ্ন "তোমার কী ধর্ম?" নাম বা দেশের থেকেও ধর্মটাই সবাই প্রথমে জানতে চায়। যেন ধর্ম অনুযায়ী তারা মনে মনে ঠিক করে নেয় কীভাবে কী বিষয়ে কথা বলা যায়। স্বভাবতই আমাদের হিন্দু ধর্ম শুনে সবাই একটু থমকে যায়। তার পরেই অবশ্য হাজার প্রশ্ন ছুটে আসে--"এখানে কীসের আকর্ষণ?", "ইহুদী সম্বন্ধে কী ধারণা?", "শুনি নাকি ভারতেও অনেক মুসলমান?" ইত্যাদি ইত্যাদি। সবই ধর্ম নিয়ে। পুরো শহরটাই মনে হয় যেন ধর্ম নিয়ে ব্যস্ত। আমেরিকায় থেকে ও ধর্ম-নিরপেক্ষ হওয়ার দরুণ আমার কখনো কখনো দমবন্ধ মন হোত যেন। বুঝতাম এই কারণেই অনেক আধুনিক উদার খ্রিস্টান ও ইহুদীরা জেরুসালেমে যেতে অনিচ্ছুক। অনেক মুসলমানেরও আফশোষ--ইহুদী রাজ্য বলে তাঁরা জেরুসালেমে যেতে পারেন না। বেশিরভাগ ট্যুরিজ্‌ম ব্যবসা খ্রিস্টান ও ইহুদী পুণ্যার্থীদের জন্যে। Via Dolorosa ও Sepulchre গির্জা ছাড়াও জেরুসালেমের খুব কাছেই পড়ে যিশুর জন্মস্থান বেথলেহেম--যা এখন উঁচু দেয়াল ঘেরা ওয়েস্ট ব্যাংক-এর আওতায়; কিন্তু ভ্রমণকারীরা নিরাপদে বেড়িয়ে আসতে পারেন। অন্য দিকে নাজারেথ--যেখানে যিশু তাঁর বাণী প্রচার শুরু করেছিলেন। একটু দূরে মাউন্ট সিনাই এবং আরও অনেক পুণ্যস্থান সারা ইজরায়েলে ছড়িয়ে আছে।